ທ່ານນາຍົກລັດຖະມົນຕີ ຫງວຽນຊວນຟຸກ ພົບປະເຈລະຈາກັບປະທານາທິບໍດີສະຫະພັນ ລັດເຊຍ
ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ພົບປະເຈລະຈາກັບ
ທ່ານປະທານາທິບໍ ສະຫະພັນ ລັດເຊຍ Vladimir Putin
(ພາບ: VGP/QuangHieu)
ໃນຂອບເຂດກອງປະຊຸມຂັ້ນສູງສະເຫຼີມສະຫຼອງ 20 ປີແຫ່ງການພົວພັນຄູ່ເຈລະຈາ ອາຊຽນ - ລັດເຊຍ ຕາມຄຳເຊີນຂອງທ່ານປະທານາທິບໍດີສະຫະພັນ ລັດເຊຍ Vladimir Putin, ຕອນຄ່ຳວັນທີ 19/05 ຕາມເວລາ Sochi ກົງກັບຕອນທ່ຽງຄືນວັນທີ 19/05 ຕາມເວລາ ຮ່າໂນ້ຍ, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ພົບປະເຈລະຈາກັບທ່ານປະທານາທິບໍ ສະຫະພັນ ລັດເຊຍ Vladimir Putin.
ທ່ານປະທານາທິບໍດີ Vladimir Putin ຕີລາຄາສູງບົດບາດຂອງ ຫວຽດນາມ ຢູ່ອາຊີຕາເວັນອອກສ່ຽງໃຕ້ ແລະ ຢືນຢັນວ່າ ຫວຽດນາມ ຍາມໃດກໍ່ແມ່ນໜຶ່ງໃນບັນດາບຸລິມະສິດທາງດ້ານການຕ່າງປະເທດຂອງ ລັດເຊຍ ຢູ່ພາກພື້ນ ອາຊີ - ປາຊີຟິກ. ທ່ານນາຍົກລັດຖະມົນຕີ ຫງວຽນຊວນຟຸກ ໃຫ້ຮູ້ວ່າ: ຫວຽດນາມ ຍາມໃດກໍ່ພ້ອມແລ້ວທີ່ຈະເປັນຂົວເຊື່ອມຕໍ່ ເພື່ອໃຫ້ວິສາຫະກິດ ລັດເຊຍ ເປີດກ້ວາງການເຄື່ອນໄຫວຢູ່ຕະຫລາດບັນດາປະເທດໃນພາກພື້ນ ອາຊີຕາເວັນອອກສ່ຽງໃຕ້ເວົ້າລວມ ແລະ ອາຊຽນເວົ້າສະເພາະ, ພິເສດແມ່ນໃນສະພາບທີ່ ຫວຽດນາມ ໄດ້ ແລະ ພວມລົງນາມ, ເຂົ້າຮ່ວມສັນຍາການຄ້າເສລີຫລາຍສະບັບກັບບັນດາປະເທດ ແລະ ອົງການຈັດຕັ້ງ.
ການນຳ 2 ທ່ານເຫັນດີເປັນເອກະພາບຄວນສືບຕໍ່ສົມທົບກັນຢ່າງແໜ້ນແຟ້ນ ແລະ ເອົາໃຈໃສ່ເປັນພິເສດຍົກສູງປະສິດທິຜົນຂອງບັນດາລາຍການ ແລະ ໂຄງການຮ່ວມມືທີ່ມີຈຸດສູມ, ພິເສດແມ່ນໃນການແລກປ່ຽນດ້ານການຄ້າ, ນ້ຳມັນອາຍແກັສ, ໄຟຟ້ານິວເຄຼຍ, ການທ່ອງທ່ຽວເປັນພື້ນຖານ ເພື່ອເພີ່ມທະວີການຮ່ວມມືໃນບັນດາຂົງເຂດອື່ນໆ. ທ່ານນາຍົກລັດຖະມົນຕີ ຫງວຽນຊວນຟຸກ ແລະ ທ່ານປະທານາທິບໍດີ Vladimir Putin ກໍ່ໄດ້ແລກປ່ຽນກ່ຽວກັບຫລາຍບັນຫາສາກົນ ແລະ ພາກພື້ນເຊິ່ງຕ່າງຝ່າຍຕ່າງມີຄວາມສົນໃຈ, ເຫັນດີເປັນເອກະພາບສືບຕໍ່ສົມທົບກັນຢ່າງແໜ້ນແຟ້ນຢູ່ບັນດາເວທີປາໄສຫລາຍຝ່າຍຄື: ສະຫະປະຊາຊາດ, APEC, ASEM, ASEAN…
ເມື່ອແລກປ່ຽນກ່ຽວກັບບັນດາການຜັນແປທີ່ສັບສົນໃນໄລຍະມໍ່ໆມານີ້ຢູ່ທະເລຕາເວັນອອກ, ທ່ານປະທານາທິບໍດີ Vladimir Putin ແບ່ງປັນວ່າ: ລັດເຊຍ ເອົາໃຈໃສ່ຕິດຕາມສະພາບການຢູ່ອາຊີຕາເວັນອອກສ່ຽງໃຕ້ເວົ້າລວມ ແລະ ຢູ່ທະເລຕາເວັນອອກເວົ້າສະເພາະ, ຢືນຢັນຫຼັກໝັ້ນຂອງ ລັດເຊຍ ແມ່ນຄວນແກ້ໄຂບັນດາການຂັດແຍ້ງກັນຢູ່ທະເລຕາເວັນອອກດ້ວຍມາດຕະການໂດຍສັນຕິວິທີບົນພື້ນຖານເຄົາລົບກົດໝາຍສາກົນ, ກ່ອນອື່ນໝົດແມ່ນສົນທິສັນຍາສະຫະປະຊາຊາດກ່ຽວກັບກົດໝາຍວ່າດ້ວຍທະເລປີ 1982 (UNCLOS), ຜັນຂະຫຍາຍຖະແຫຼງການກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກຢ່າງຄົບຖ້ວນ ແລະ ມີປະສິດທິຜົນ, ສະໜັບສະໜູນເລື່ອງ ອາຊຽນ ແລະ ຈີນ ສົມທົບກັນສ້າງປະມວນຂໍ້ກຳນົດການປະພຶດຢູ່ທະເລຕາເວັນອອກ.
(ແຫຼ່ງຄັດຈາກ VOV)